DuvTeatern teki runoista teatteria

Arvio: Teatteri
Den Brinnande Vargen – en soaré med DuvTeatern. 
Kantaesitys Klockriketeaternissa. Ohjaus Mikaela Hasán, käsikirjoitus työryhmä. Musiikki Hasan ja Claes Andersson, skenografia Janne Siltavuori, äänisuunnittelu Kristian Ekholm, valosuunnittelu Mari Agge, videot Paula Lehtonen. Näyttämöllä mm. DuvTeaternin näyttelijät.

Mitä runot tekevät meille? Mitä me teemme runoille? Siinäpä kysymyksiä, joihin DuvTeaternin Den Brinnande Vargen -esityksessä hienovaraisen fyysisesti läsnä olevat kehitysvammaiset näyttelijät antavat uusia vastauksia.
Lähtökohtana ovat itse luodut runot. Esitystä ei ole synnytetty ylhäältäpäin katsoen. Monimuotoisen rönsyilevyyden sallivat ohjaaja Mikaela Hasánin käyttämät nykyteatterin keinot.
Näyttämölle heijastetut sanat hajoavat ja muuttavat muotoaan. Kristian Ekholmin äänisuunnittelu luo äärimmäisen intiimin vireen ja tuen näyttelijöiden persoonille.
Näyttämölle heijastetut sanat hajoavat ja muuttavat muotoaan.Kristian Ekholmin äänisuunnittelu luo äärimmäisen intiimin vi reen ja tuen näyttelijöiden persoonille.
Ryhmä on luonut runoja vahvoista perustunteista ja tilanteista, mutta leikkii myös kielellä. Runo syntyy arjessa. Pizza, näkkileipä ja kahvikuppi kelpaavat alkusysäykseksi, joka voi johtaa vaikka mihin. Keskeislyriikka liukuu koskettavasti kirjeeksi ja Jag skriver till dig och ser vad du skulle säga -runon minä kirjoittaa säkeisiinsä sinän jo valmiiksi. Näyttelijät ovat tutustuneet suomenruotsalaiseen lyriikkaan Claes Anderssonin ja Tua Forsströmin kanssa.
Esitys luottaa sanojen alla kuuluvaan sanattomaan ja siten vastustaa määritelmiä, joiden mukaan vammaistaide olisi erityisen suoraa ja vilpitöntä, ikään kuin isolla pensselillä maalattua. DuvTeatern keskittyy intensiivisessä ilmaisussaan tarkasti nyansseihin.
Siltoja viime vuosisadan vaihteen suomenruotsalaisiin modernisteihin rakennetaan koko ajan. Ja onhan se suloisen surrealistista, kun Södergranin – vai sittenkin Eeva-Liisa Mannerin – kissa nakuttaa säkeitään tietokoneella work-in-progress -hengessä!